Die motorfietsbedryf is oop vir sake | Maroela Media
Die motorfietsbedryf is oop vir sake
Die Suzuki GSX 250 R. (Foto: Verskaf.)
Midde-in die pandemie het ek onlangs 'n interessante oproep gehad van Arnold Olivier, nasionale direkteur van AMID (Association of Motorcycle Importers and Distributors).
Dié organisasie het oor die jare samesprekings met die regering gevoer oor verskeie kwessies en verteenwoordig die motorfietsmark in sy geheel. Byvoorbeeld, die kwessie dat motorfietse gratis by alle Gautrein-stasies parkeer, was een van AMID se inisiatiewe.
Vanaf 1 Junie is die motorfietsbedryf weer aan die gang, al moet jy nou 'n masker dra en jou hande by die deur ontsmet. Sommige motorfietshandelaars wat in Mei aanlyn verkope kon doen, het verbasend goed gevaar, gegewe die onsekerheid van die staat van inperking.
Die Covid-19-pandemie het 'n verwoestende uitwerking op die Suid-Afrikaanse ekonomie in bykans elke sektor, en die uitwerking hiervan sal nog vir die komende jare gevoel word. Op webwerwe wat voertuie verkoop, is daar 'n beduidende toename in die aantal verbruikers wat na goedkoper voertuie soek. Dit dui onder meer aan dat verbruikers na maniere soek om hul uitgawes te besnoei.
Dit is dus nou net die regte tyd vir verbruikers om te besef dat motorfietsry 'n oplossing kan wees vir hul vervoervereistes, asook hul maandelikse uitgawes kan verminder.
Olivier het verduidelik dat praktiese, ekonomiese en betroubare motorfietse en bromponies beskikbaar is vanaf slegs R15 000. Vir 'n bedrag van R20 000 kan iemand 'n splinternuwe bromponie, helm, baadjie en handskoene koop en geld oorhê vir 'n opleidingskursus. Ek besef ons Suid-Afrikaners is baie gesteld op status, maar as die finansies druk, is daar nie tyd om jou te bekommer oor wat die bure sal dink nie.
Tussen R40 000 en R90 000 raak die keuses heelwat meer, self in die sub-500 cc-klas. Met hierdie fietse kan jy gemaklik pendel en snelwegsnelhede sonder probleme handhaaf. Hierdie eenhede het gewoonlik 'n waarborg van twee jaar sonder beperkte kilometers, en sluit bekende handelsmerke in soos BMW, Honda, Husqvarna, Kawasaki, KTM, Kymco, Suzuki, SYM en Yamaha.
Motorfietse by 'n Yamaha-handelaar. (Foto: Verskaf.)
Olivier het 'n praktiese voorbeeld genoem: iemand wat byvoorbeeld 15 km vanaf die werk woon en 'n voertuig gebruik met 'n brandstofverbruik van 10 ℓ/100 km, sal 'n jaarlikse brandstofkoste van ongeveer R21 000 hê. 'n Motorfiets of bromponie met 'n klein kapasiteit wat ongeveer 3 ℓ/100 km gebruik, sal 'n jaarlikse brandstofkoste van ongeveer R3 500 hê. Met die besparing in brandstof kan die motorfiets oor twee jaar afbetaal word, en die instandhouding en versekering gedek word.
Aangesien rentekoerse onlangs verlaag is, bied motorfietshandelaars aantreklike finansieringsopsies aan wat beskikbaar is deur verskillende finansieringsmaatskappye landwyd.
Dan is daar die tydbesparing. Daardie tipiese rit van 15 km duur waarskynlik tussen 45 minute en een uur in spitsverkeer in 'n motor, maar maksimum 20 minute op 'n motorfiets. Dit is 'n minimum tydbesparing van een uur per dag en dus ongeveer 250 uur per jaar. Dink net, 10 hele dae! Mense wat inkomste per uur verdien, kan maklik die koste van 'n motorfiets verhaal deur 'n uur per dag ekstra te werk. Of jy kan meer tyd afstaan aan ontspanning of gesinsaktiwiteite.
Hoewel daar 'n algemene opvatting is dat motorfietse gevaarlik is, is die werklikheid dat die ryer die risiko's baie makliker kan bestuur as wat baie mense besef. Basiese opleiding is die eerste stap. Die tweede stap is korrekte veiligheidstoerusting. Die grootste bydrae tot veiligheid is egter die houding van die ryer teenoor ander padgebruikers en omstandighede. 'n Aggressiewe ryer wat mense wil intimideer of beïndruk, is 'n groot gevaar vir homself. 'n Ryer wat motors in ag neem en DINK terwyl hy ry, sal toepaslike voorkomende maatreëls tref terwyl hy 'n motorfiets bestuur.
Die verkryging van 'n lisensie is ook nie die gruwelverhaal wat dit voorheen was nie. Dis deesdae maklik om aanlyn 'n eksamendatum te bekom. Jy hoef ook nie met 'n motorfiets parallel- of gangparkering te doen nie.
Pendelaars wat openbare vervoer gebruik, kan die aankoop van 'n motorfiets ietwat meer uitdagend vind weens finansiële beperkings. Die voordele van mobiele onafhanklikheid is egter onmeetbaar.
Covid-19 gaan vir die afsienbare toekoms 'n groot invloed hê op ons daaglikse optrede. Motorfietsry is een van die beste maniere om sosiale isolering te beoefen, en persoonlike vryheid te geniet. Onthou net, motorfietsry hoef nie 'n kwartmiljoenrand-belegging te wees nie. Dit maak nie saak waarmee jy ry nie, die wind en die vryheid is dieselfde!
Die Kymco Xciting 400i. (Foto: Verskaf.)
'n BMW bromponie. (Foto: Verskaf.)
Die Kiden 125-motorfiets. (Foto: Verskaf.)
KTM RC 390. (Foto: Verskaf.)
Die Honda NC 750 X-motorfiets. (Foto: Verskaf.)
'n Kawasaki Z 400. (Foto: Verskaf.)
Honda en Suzuki: Wie beïndruk met klein sedan?
Ek en my man ry elk ons eie kan nie die gevoel van vryheid beskryf nie! Beplan reeds ons eerste road trip sodra ons grense mag oorsteek hoopvol dat dit baie gou sal gebeur